
AVIZ

asupra propunerii legislative pentru limitarea importului de produse electronice şi electrocasnice second hand, precum şi pentru protecţia industriei de profil

Cu adresa nr.272 din 9 octombrie 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru limitarea importului de produse electronice şi electrocasnice second hand, precum şi pentru protecţia industriei de profil.
In urma examinării, în şedinţa din data de 17 octombrie 2000, Comisia pentru buget, finanţe şi bănci, cu majoritate de voturi, a hotărât respingerea propunerii legislative sus menţionate, din următoarele considerente:

1. Din punct de vedere al caracteristicilor tehnice, funcţionale şi calitative, există deja cadru legal aplicabil produselor second hand, care oferă garanţia protejării intereselor consumatorilor. În acest sens menţionăm: Hotărârea Guvernului nr.168/1997 privind regimul produselor şi serviciilor care pot pune în pericol viaţa, sănătatea, securitatea muncii şi protecţia mediului înconjurător, Hotărârea Guvernului nr.228/1992 privind protejarea producătorilor naţionali şi a pieţii interne de competiţia neloială rezultată din importul unor produse la preţ de dumping sau subvenţionat, Ordinul Ministerului Industriei şi Comerţului nr.130/2000 privind monitorizarea pe bază de licenţă de import automată a importului de mărfuri folosite.

De asemenea, în cadrul procesului de armonizare a legislaţiei interne cu legislaţia Uniunii Europene, au fost elaborate două proiecte de hotărâre de Guvern care reglementează producerea şi comercializarea produselor electronice şi electrotehnice în condiţiile respectării securităţii persoanelor, animalelor domestice, proprietăţii şi mediului, proiecte care interzic introducerea pe piaţă sau utilizarea echipamentelor electronice noi sau second hand care nu îndeplinesc condiţiile de securitate impuse.

2. Prevederile art.1 contravin în mod flagrant reglementărilor naţionale în domeniu, reglementări ce au fost armonizate cu cele internaţionale.

În plus, Tariful vamal de import al României reprezintă nivelul de protecţie al producţiei interne, nivel care este notificat organismelor internaţionale la care statul nostru este parte contractantă, care nu poate fi modificat unilateral, fluctuant, ci trebuie negociat şi acceptat şi de celelalte părţi contractante ale diferitelor acorduri (UE, AELS, CEFTA etc).

3. Baza de impozitare a suprataxei vamale nu poate fi valoarea minimă stabilită în vamă, această prevedere contravenind dispoziţiilor Acordului privind aplicarea art.VII GATT 1994, ratificat prin Legea nr.133/1994. Suprataxa vamală, ca şi taxa vamală, se aplică la valoarea în vamă determinată pe baza metodelor de evaluare prevăzute de acest Acord.

4. Propunerea legislativă presupune în fapt subvenţionarea de la bugetul de stat a importurilor în cauză, fără existenţa unor surse de acoperire a golului de venituri astfel creat şi vine în contradicţie cu actuala situaţie economică ce impune limitarea cheltuielilor de la bugetul statului.

5. Prin Normele de aplicare a Ordonanţei de urgenţă a Guvernului nr.17/2000 privind TVA, pentru livrările de bunuri în regim second hand s-a stabilit modul de calcul al TVA prin aplicarea cotei recalculate de TVA asupra diferenţei dintre preţul de vânzare, (inclusiv TVA şi preţul de achiziţie) bunurile respective fiind achiziţionate de persoane fizice sau juridice neînregistrate ca plătitoare TVA.

6. Măsurile propuse în ceea ce priveşte taxa pe valoarea adăugată încalcă prevederile Directivei a VI-a a UE, directivă cu care legislaţia română privind TVA trebuie armonizată în vederea integrării României în structurile UE.

